I n f o r m á c i a

o  riešení kompenzácie platieb pestovateľom cukrovej repy 

1. Informácia
V dôsledku vývoja v rámci Spoločenstva i na medzinárodnej úrovni čelí cukrovarnícke odvetvie v Spoločenstve štrukturálnym problémom. Súčasný cukrový režim je často predmetom kritiky pre nedostatok konkurencie, skresľovanie trhu, vysoké ceny pre zákazníkov a užívateľov a jeho dopad na svetový trh, najmä vo vzťahu k rozvojovým krajinám. 
Tieto problémy nebolo možné účinne riešiť len použitím nástrojov riadenia trhu, ako je ustanovené v súčasne platnej spoločnej organizácii trhu s cukrom. Na uvedenie programu výroby a obchodovania s cukrom Spoločenstva do súladu s medzinárodnými požiadavkami a zaistenie jeho budúcej konkurencieschopnosti bolo potrebné začať hĺbkový proces reštrukturalizácie, ktorý vedie k značnému zníženiu neziskovej výrobnej kapacity v Spoločenstve. Nový rozmer dodala potrebe cukrovej reformy nová orientácia Spoločnej poľnohospodárskej politiky, ktorá sa preorientovala od ceny a podpory výroby na komplexnejšiu politiku dotácie príjmu farmára prostredníctvom jednotného poľnohospodárskeho platobného programu.
Nový návrh reformy vyšiel z pôvodného materiálu „Oznámenie Komisie: Reforma Spoločnej poľnohospodárskej politiky – dosiahnutie udržateľného poľnohospodárskeho modelu pre Európu - reforma sektora cukru“, zverejneného v r. 2003. 
V priebehu diskusií a rokovaní počas rokov 2004 a 2005 sa Komisia pokúsila vziať do úvahy názory vyjadrené Radou, Európskym parlamentom, Európskym hospodárskym a sociálnym výborom a poradnými výbormi a zahrnúť nové prvky do legislatívneho návrhu, vrátane aktuálnych zistení panelu WTO, ktoré poskytli vysvetlenia pre úpravy týkajúce sa budúceho vývozného režimu EÚ pre cukor. 

Komisia prezentovala tri základné prvky ako ciele reformy cukru:

•	poskytnúť dlhodobo udržateľnú politickú perspektívu pre sektor cukru v EÚ,
•	ekologicky a sociálne prijateľná konkurencieschopnosť pre sektor cukru,
•	fungovanie režimu EÚ pre cukor v súlade s medzinárodnými záväzkami.

Tieto tri základné prvky sú uplatnené cez tri právne nástroje
•	opatrenia pre reformu spoločnej organizácie trhu s cukrom
•	opatrenia na priamu podporu príjmu producentov cukrovej repy 
•	a opatrenia na reštrukturalizáciu cukorného sektora EÚ.

V novembri 2005 Rada prijala kvalifikovanou väčšinou Všeobecný prístup Rady k reforme. Po úpravách, ktoré z neho vyplynuli, reforma zahŕňa tieto podstatné zmeny: 

•	zníženie ceny cukru o 36 % počas 4 rokov pri kompenzácii 64,2 % zníženia príjmu pre pestovateľov cukrovej repy vo forme priamych platieb (prílohy - tab. č. 1), t.j. 
- zníženie inštitucionálnej ceny bieleho cukru zo 631,9 EUR/t v roku 2006/2007 na konečných 404,4 EUR/t v roku 2009/2010. Intervenčný systém bude dočasne fungovať počas prechodného obdobia 4 rokov. Intervenčná cena bude 80 % referenčnej ceny nasledujúceho roka, množstevné obmedzenie 600 tis. ton ročne;

- zníženie minimálnej ceny cukrovej repy zo súčasných 43,63 EUR/t (priemer EÚ) na konečných 26,3 EUR/t v roku 2009/2010 pri kompenzácii 64,2% príjmu pre pestovateľov cukrovej repy vo forme priamych platieb. Kompenzáciu poskytnú národné obálky pre priame platby poľnohospodárom v každom členskom štáte vo forme priamej platby neviazanej na produkciu. Výška platby bude stanovená na základe referenčného obdobia. Výška priamych platieb bude rovnaká tak v nových ako aj starých ČŠ a nepodlieha postupnému zvyšovaniu ako v iných sektoroch;

•	reštrukturalizačnú schému, v rámci ktorej budú môcť vrátiť kvótu a ukončiť produkciu cukrovary, ktoré v novom režime nebudú konkurencieschopné. Za tento krok im bude poskytnutá z reštrukturalizačného fondu reštrukturalizačná pomoc vo výške               od 730 EUR/t v roku 2006/2007 s degresívnym priebehom po 520 EUR/t v roku 2009/2010 (prílohy – tab. č. 2). Do reštrukturalizačného fondu budú prispievať všetci producenti podľa výšky pridelenej kvóty;
•	zlúčenie súčasných kvót A a B do jednej kvóty a jej celkové zníženie, ktoré sa má dosiahnuť prostredníctvom reštrukturalizačnej schémy. Ak sa nedosiahne potrebné zníženie produkcie navrhuje sa v kompetencii Komisie administratívne znížiť celkovú kvótu EÚ do konca februára 2010 (s lineárnym dopadom vo všetkých ČŠ);
•	dodatočnú kvótu v celkovej výške 1,1 mil. ton, ktorá bude k dispozícii pre producentov v  ČŠ v množstvách stanovených pre jednotlivé ČŠ podľa prílohy príslušného nariadenia;
•	zvýšenie kvóty izoglukózy v množstve 100 tis. ton ročne od roku 2006/2007 do 2008/2009, tzn. celkove 300 tis. ton;
•	pre výrobu mimo kvóty bude naďalej fungovať mechanizmus prenosu prebytočného cukru do ďalšieho hospodárskeho roka a Komisia má možnosť uplatniť mechanizmus stiahnutia cukru z trhu s prenosom do ďalšieho roka;
•	kategóriu priemyselný cukor, ktorý sa použije pre výrobu v rámci stanoveného zoznamu výrobkov (napr. alkohol, rum, kvasinky.....) a bude zahrňovať tiež výrobky chemického a farmaceutického priemyslu s možnosťou poskytnutia výrobných náhrad;
•	výber produkčného poplatku vo výške 12 EUR/t kvótového cukru (pre izoglukózu vo výške 50% poplatku za cukor). Výrobcovia cukru môžu žiadať od pestovateľov, aby znášali 50 % tohto poplatku;
•	v rámci riadenia trhu budú výrobcovia schvaľovaní a povinní poskytovať informácie  aj pre cenový monitoring; 
•	regionálna kompenzácia - opatrenie umožňuje kompenzovať najviac dotknuté oblasti formou regionálnej kompenzácie, o ktorú sa môžu uchádzať jednotlivé členské štáty. V prípade, že dôjde k radikálnemu zníženiu kvót (viac ako o 50%) , poskytne sa členským štátom navýšenie finančných prostriedkov na diverzifikačné opatrenia;
•	úprava pravidiel pre čerpanie reštrukturalizačnej pomoci – cukrovar, ktorý sa prebuduje na alternatívnu produkciu (napr. bioetanol) dostane reštrukturalizačnú pomoc vo výške 75 %;
•	prechodná (dočasná) viazaná pomoc - v ČŠ, kde dôjde k poklesu kvóty pod 50 % sa bude 5 rokov vyplácať dodatočná priama platba viazaná na produkciu repy vo          výške 30 %. Tieto ČŠ budú môcť zároveň vyplatiť národnú pomoc.

Opatrenia k reforme v sektore cukru prijala Rada EÚ vo februári 2006 a nadobudli účinnosť 3. marca 2006. Opatrenia sú ustanovené v ďalej uvedených troch právnych dokumentoch:

•	Nariadenie Rady (ES) č. 318/2006 z 20. februára 2006 o spoločnej organizácii trhov v sektore cukru
Nariadenie ustanovuje dôležitú reformu organizácie spoločného trhu s cukrom. Pri uplatnení reformných princípov nariadenie upravuje pôsobnosť nariadenia, riadiace nástroje a mechanizmy týkajúce sa fungovania vnútorného trhu a obchodu s tretími krajinami. Vo všeobecnej časti upravuje komunikáciu, postupy a oprávnenia Komisie pri riešení praktických problémov.
Nariadenie sa uplatňuje od hospodárskeho roka 2006/2007 (od 1. júla 2006).

•	Nariadenie Rady (ES) č. 319/2006 z 20. februára 2006, ktorým sa mení a dopĺňa nariadenie (ES) č. 1782/2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov
Opatrenia, ktoré sa zaviedli týmto nariadením, zahŕňajú podstatné zníženie inštitucionálnej podpory cien cukru Spoločenstva v troch fázach. Ustanovujú sa opatrenia na podporu príjmov pestovateľov cukrovej repy, trstiny a čakanky, ktoré majú za cieľ kompenzovať dôsledky zníženia podpory trhu v sektore cukru. 
Základnými prvkami v procese reformy sú neviazanie priamej podpory pestovateľov a jej zahrnutie do režimu priamej platby. Predmetným nariadením sa prispôsobujú aj pre sektor cukru pravidlá pre režimy priamej podpory ustanovené v nariadení (ES) č. 1782/2003, ktoré zaviedlo tieto prvky pre rozličné poľnohospodárske produkty. 
Nariadenie sa uplatňuje od 1. januára 2006.

•	Nariadenie Rady (ES) č. 320/20006 z 20. februára 2006, ktorým sa ustanovuje dočasný režim pre reštrukturalizáciu cukrovarníckeho priemyslu a ktorým sa mení a dopĺňa naradenie (ES) č. 1290/2005 o financovaní spoločnej poľnohospodárskej politiky.
Nariadenie vytvára podmienky implementácie novej fungujúcej organizácie spoločného trhu s cukrom prostredníctvom osobitného a nezávislého dočasného programu reštrukturalizácie cukrovarníckeho odvetvia v Spoločenstve. Ustanovuje vytvorenie dočasného reštrukturalizačného fondu financovaného vyberaním dočasných súm (prílohy – tab. č. 3) od výrobcov cukru, izoglukózy a inulínového sirupu. Vytvorenie a poskytnutie primeranej pomoci na reštrukturalizáciu má dať cukrovarníckym podnikom s najnižšou produktivitou dôležitý hospodársky podnet k tomu, aby sa vzdali svojej výrobnej kvóty a zastavili výrobu cukru v rámci kvóty. Cieľom je zníženie výroby počas štyroch hospodárskych rokov pri zohľadnení legitímnych záujmov cukrovarníckeho odvetvia, vrátane pestovateľov. Časť pomoci na reštrukturalizáciu bude možné poskytnúť na podporu pestovateľov, diverzifikačné opatrenia a osobitné situácie vyplývajúce z dopadov reformy.
Nariadenie sa uplatňuje od 1. júla 2006.

K uvedeným základným nariadeniam Rady sa v súčasnosti pripravujú na úrovni orgánov Komisie (riadiaci výbor pre cukor) znenia vykonávacích predpisov a opatrení, ktoré riešia problematiku prechodného obdobia. Tieto majú byť vo forme nariadení Komisie pripravené postupne do 30. 6. 2006.

2. Pozadie riešenia
Z nariadení Rady je súčasnosti platné v celom rozsahu len nariadenie Rady (ES) č. 319/2006, ktoré ustanovuje pravidlá pre vyplatenie podpory pestovateľom cukrovej repy a čakanky formou priamej platby kompenzujúcej zníženie inštitucionálnej podpory cien cukru po reforme cukorného režimu. Základnými prvkami v procese reformy sú neviazanie priamej podpory pestovateľov a jej zahrnutie do režimu priamej platby. 

V prípade SR ide len o  pestovateľov cukrovej repy (SR nepestuje čakanku v rámci kvóty na inulínový sirup). Pestovatelia cukrovej repy v nových členských štátoch od pristúpenia využívajú podporu cien v rámci nariadenia Rady (ES) č. 1260/2001 z 19. júna 2001 o spoločnej organizácii trhu v sektore cukru. Platba za cukor ani zložky cukru a čakanky preto v režime jednotnej platby nepodliehajú uplatňovaniu režimu prírastkov ustanoveného v článku 143a nariadenia (ES) č. 1782/2003. Z rovnakých dôvodov členské štáty, ktoré uplatňujú režim jednotnej platby na plochu majú možnosť poskytovať podporu vyplývajúcu z cukrovej reformy vo forme osobitnej priamej platby nespadajúcej do tohto režimu prírastkov.
Výška individuálnej podpory príjmov sa vypočíta na základe podpory, ktorú poľnohospodár čerpal v rámci spoločnej organizácie trhu s cukrom počas jedného alebo viacerých hospodárskych rokov, ktoré určia členské štáty. 

Nariadenie Rady (ES) č. 319/2006 obsahuje viaceré ustanovenia podľa ktorých členské štáty môžu rozhodnúť o podmienkach vyplatenia podpory pestovateľom a z ktorých vyplývajú tieto rozhodovacie právomoci:

•	Nové členské štáty, ktoré uplatňujú režim jednotnej platby môžu do 30. apríla 2006 rozhodnúť o poskytnutí osobitnej platby na cukor oprávneným poľnohospodárom podľa režimu jednotnej platby na roky 2006 až 2008;

•	Platba sa poskytuje sa na základe objektívnych a nediskriminačných kritérií (napríklad: množstiev cukrovej repy, množstiev cukru, alebo priemerného počtu hektárov vysadených cukrovou repou) a na reprezentatívne obdobie jedného alebo viacerých hospodárskych rokov 2004/2005, 2005/2006 a 2006/2007, ktoré majú členské štáty určiť do 30. apríla 2006;

•	Osobitná platba na cukor by sa mala poskytnúť v rámci limitov stropov                 (prílohy – tab. č. 4) stanovených v citovanom nariadení Odchýlne od tohto kritéria, každý nový dotknutý členský štát do 30. marca 2006 sa má možnosť rozhodnúť na základe objektívnych kritérií o uplatnení nižšieho stropu na osobitnú platbu.

3. Riešenie
Ministerstvo pôdohospodárstva SR na základe uvedených kompetencií členského štátu o poskytovaní kompenzácií pestovateľom cukrovej repy rozhodlo nasledovne:

•	Pestovateľom cukrovej repy bude poskytnutá podpora v poľnohospodárstve podľa nariadenia (ES) č. 1782/2006 a súvisiacich predpisov formou priamej platby v podobe osobitnej platby na cukor. Osobitná platba na cukor bude poskytnutá na základe žiadosti žiadateľovi oprávnenému pre poskytnutie jednotnej platby, ktorý v súlade s osobitnými predpismi zdokumentuje, že bol zmluvným dodávateľom cukrovej repy v posledných troch rokoch, t. j. v hospodárskych rokoch 2003/04, 2004/05                   a 2005/06.

•	Osobitná platba na cukor sa poskytne na pestovateľskú plochu cukrovej repy v hospodárskom roku 2005/2006. Pestovateľská plocha cukrovej repy sa určí na základe výmery cukrovej repy uvedenej žiadateľom v žiadosti o jednotnú platbu na plochu v hospodárskom roku 2005/06.

•	Osobitná platba na cukor sa poskytne v rámci limitu stropu stanoveného pre príslušný hospodársky rok v citovanom nariadení, v plnej výške t.j. pre hospodársky rok 2006/07 vo výške 11 813 tis. EUR.

Podrobnosti o poskytovaní kompenzácií pestovateľom cukrovej repy upravilo Ministerstvo pôdohospodárstva v rámci „Usmernenia ministra pôdohospodárstva SR na úseku štátnej správy o podpore v poľnohospodárstve formou priamych platieb“.

Uvedené rozhodnutia majú za cieľ poskytnúť kompenzácie formou osobitnej platby na cukor tradičným pestovateľom cukrovej repy a to v plnej výške, ktorú umožňuje citované nariadenie a podporiť tak udržanie pestovania cukrovej repy a výroby cukru v zmenených podmienkach po reforme cukorného režimu.